  Майя Бывальцева Удмуртиысь транспортъя но сюрес возёсъя министре Алексей Горбачёв юнматэмын, азьвыл со удысэтэн кивалтӥз «ужез быдэсъясь» ватстэн. Со сярысь ивортодэтъя «Удмуртия» агентстволы веразы улосвыл тӧролэн пресс-службаяз, озьы ик ватсазы, Горбачёв Россиысь транспортъя министерствоен соглаштонэз ортчиз шуыса. Азьвылгес Удмуртилэн тӧроез Александр Бречалов вераз вал, ӝыны ар ӵоже ӵош ужан дыръя Алексей Горбачёв аслэсьтыз пайдалыксэ возьматӥз, «гурт сюреслэн одӥг иськемзылэсь дунзэ» 15-ысен 5,3 миллион манетозь кулэстӥз. «Соин ик ми солы министр интыын ужаны луонлык сётӥськомы. Ми федерал министерствоен соглаштыны кулэ ӧвӧл, но ми озьы лэсьтӥмы. Со сыӵе культура, элькун но Россиысь кивалтэт ӵошен ужаны кулэ», — вераз Бречалов. Алексей Горбачёв элькунысь транспортъя но сюрес возёсъя министерствоен 2017-тӥ арысен кивалтэ. ВАТСАН Горбачев Алексей Викторович. Вордӥськиз Сарапулын 29-тӥ куартолэзе 1970-тӥ арын.  Дышетскемез вылӥ. 1985-тӥ арын Сарапулысь электротехникая техникумез «техник-технолог» ӧнеръя йылпумъяз, 1996-тӥ арын — Ижысь техникая кун университетэз, «инженер-механик», 2000-тӥ арын — Москваысь экономикая, статистикая но ивортодэтъя техникая кун университетэз, «экономист».  1989-тӥ арын — Сарапулысь электрогенератор заводын техник-конструктор; 1992–1996 аръёсы — Сарапулысь вузкаронъя 13 номеро предприятиын кивалтӥсьлэн воштӥсез; 1996–2003 аръёсы — Сарапулысь бытъёсты бичанъя инспекциын; 2003–2007 аръёсы — «Ижкар администрациысь благоустройствоя но транспортъя управление» муниципал ужъюртысь муниципал заказъя но информатизацияя ёзэтлэн кивалтӥсез; 2007–2009 аръёсы — «Ижкар администрациысь благоустройствоя но транспортъя управление» муниципал ужъюртлэн кивалтӥсезлэн воштӥсез; 2009–2012 аръёсы — «Управление внешнего благоустройства» мунципал ужъюртлэн кивалтӥсез (2012-тӥ арысен — «Служба благоустройства и дорожного хозяйства» муниципал казённой ужъюрт); 2012–2015 аръёсы — Ижкарысь Ленин ёрос администрацилэн тӧроезлэн нырысетӥ воштӥсез; 2015–2017 аръёсы — Удмурт Элькунысь транспортъя но сюрес возёсъя министрлэн воштӥсез; 2017-тӥ арысен — Удмурт Элькунысь транспортъя но сюрес возёсъя министрлэсь ужзэ быдэсъясь. Тегъёс: Транспорт Удмуртия сюресъёс кивалтэт АлександрБречалов  